**PES-00090**

EH Bildu Nafarroa talde parlamentarioari atxikitako foru parlamentari Txomin González Martínezek, Legebiltzarreko Erregelamenduan ezarritakoaren babesean, honako galdera hau aurkezten du, Nafarroako Gobernuko Osasuneko kontseilariak idatziz erantzun dezan:

Honako hau dio urriaren 20ko 1207/2006 Errege Dekretuak, Osasun Kohesiorako Funtsaren kudeaketa arautzen duenak:

“Osasun Kohesiorako Funtsak, 21/2001 Legearen bidez sortuak (21/2001 Legea, abenduaren 27koa, erregimen komuneko autonomia erkidegoen eta autonomia-estatutudun hirien finantziazio sistema berriko neurri fiskal eta administratiboak arautzen dituena), xede du osasun-laguntzako zerbitzu publikoak eskuratzeko aukeretan berdintasuna bermatzea Espainiako lurralde osoan, eta herritar desplazatuak ere artatzea, Europar Batasuneko herrialdeetakoak edo Espainiarekin elkarrekiko osasun-laguntzarako hitzarmenak dituzten herrialdeetakoak direnean.

Osasun eta Kontsumo Ministerioari dagokio horren kudeaketa eta banaketa. Maiatzaren 28ko 16/2003 Legeak, Osasun Sistema Nazionalaren kohesioari eta kalitateari buruzkoak, zerbitzuen antolaketa arrazionalizatzeko eta sisteman efizientzia sartzeko kalitate-bermeen politikari dagokionez, 28. artikuluan arautzen ditu erreferentziazko zerbitzuak, eta xedatzen du Osasun Sistema Nazionaleko Lurraldearteko Kontseiluaren baitan izendatuko direla, plangintza-ikuspegi orokor batekin, eta horietan ematen den arreta Osasun Kohesiorako Funtsaren kontura finantzatuko dela....

Nafarroan, badaude zorro komunean jasotako zenbait prestazio, Osasunbidea-Nafarroako Osasun Zerbitzuak zuzenean ematen ez dituenak (bihotz-transplanteak, giltzurrun-transplanteak...). Prestazio horiek osasun-zentro pribatuek, Nafarroako Klinika Unibertsitarioak eta abarrek ematen dituzte usu, eta Osasunbideak finantzatzen ditu. Horrelako laguntza-jarduerak egiten dituen osasun-zerbitzu publikorik ez duten autonomia-erkidegoetan, Erreferentziazko Zentro, Zerbitzu eta Unitateek (EZZU) ematen dituzte prestazio horiek, eta Osasun Kohesiorako Funtsaren bidez finantzatzen dira.

Hori dela-eta, honako hau jakin nahi dut:

* **Osasunbideak finantzatutako eta entitate pribatuek emandako zorro komuneko osasun-prestazioen kostua (bihotz-transplanteak, giltzurrun-transplanteak...) zer prozeduraren bidez konpentsatzen edo itzultzen du Osasun Ministerioak edo Espainiako Gobernuak?**
* **Kostu horren zer ehuneko konpentsatzen du Osasun Ministerioak edo Espainiako Gobernuak? Parekagarria al da Osasun Kohesiorako Funtsak ematen duen finantzaketarekin?**

Iruñean, 2023ko irailaren 13an

Foru parlamentaria: Txomin González Martínez